Suomesta alkunsa saanut Linux-käyttöjärjestelmä on varteenotettava vaihtoehto, jos Windows alkaa ärsyttää.

Suurimmassa osassa kotikoneita on käyttöjärjestelmänä Windows. Sen vaihtoehtona on Mac-koneiden OS X -ympäristön lisäksi avoimen lähdekoodin Linux, opastaa Mikrobitti.

Linuxin kehitti vuonna 1991 suomalainen Linus Torvalds. Linux on ollut perinteisesti tietokoneisiin vakavammin suhtautuvien ammattilaisten valinta, mutta sen käyttö on yleistynyt pikku hiljaa myös suuremman yleisön keskuudessa. Sen etuna on laaja muokattavuus, usein parempi turvallisuus sekä ilmaisuus.

Linux-ydin on myös pohjana myös esimerkiksi Android-mobiilialustassa.

Linuxiin perustuvia erilaisia käyttöjärjestelmiä eli jakeluja on satoja. Miten sekalaisesta käyttöjärjestelmien merestä voi löytää sen yhden helmen? Mikrobitin Linux-valintaopas auttaa valinnassa.

Yhtä kaikki tarpeet täyttävää ratkaisua ei ole, joten tärkeintä on ensin tehdä itselleen selväksi, mitä käyttöjärjestelmältä haluaa ja tarvitsee, ja tehdä valinta vasta sitten.

Tärkein tekijä ovat omat käyttötottumukset. Halutaanko käyttöliittymää muokata ja jos, niin miten paljon? Pitääkö sovellusversioiden ja Linux-ytimen olla viimeistä huutoa? Käytetäänkö tietokonetta multimediaan ja muun viihteen kuluttamiseen vai ehkä pelaamiseen? Minkälaista ja erityisesti minkä merkkistä rautaa oman pc-tietokoneen sisuksista löytyy?

Vaikka suurin osa Linuxin asetuksista on hallittavissa graafisella käyttöliittymällä, syvemmälle menevä säätäminen täytyy tehdä lähes poikkeuksetta komentorivin kautta. Myös internetissä ja keskustelufoorumeilla olevat ohjeet edellyttävät yleensä komentorivin käyttöä.

Mikäli komentoriviä ei halua opetella käyttämään edes peruskomentoihin, Linux-pohjaista käyttöjärjestelmää ei kannata tosissaan edes harkita.

Mistä Linuxin saa?

Matka Linuxin maailmaan kannattaa aloittaa suuntaamalla selain osoitteeseen distrowatch.com. Distrowatchin kautta lukuisia Linux-jakeluversioita voidaan karsia esimerkiksi valitun työpöytäympäristön ja päivitystavan mukaan. Apua ongelmiin löytyy myös lukuisilta keskustelufoorumeilta, ihan kotoisaksi suomeksikin.

Ubuntuun pohjautuva Linux Mint sopii erinomaisesti Windowsista siirtyvän ensimmäiseksi Linux-jakeluversioksi. Sen Cinnamon-käyttöliittymä muistuttaa paljon Windowsin käyttöliittymää, joten altaan syvään päähän sukeltaminen ei ole heti alkuun välttämätöntä.

Linux Mint on helppoutensa ansiosta lähes ehdottomasti paras valinta ensikertalaiselle. Mint perustuu aina Ubuntun viimeisimpään pitkäaikaisesti tuettuun versioon, joten sen käyttäjä voi luottaa siihen, että käyttöjärjestelmä toimii pääosin vakaasti ja tarjolla olevat sovellusversiot ovat etukäteen testattuja ja hyväksi havaittuja.

Kannattaa aina muistaa, että Linux ei varsinaisesti ole Windowsin korvike. Linux on Windowsin vaihtoehto. Vaikka käyttöliittymä saattaa muistuttaa erehdyttävästi Windowsia, on järjestelmä pellin alla täysin toisenlainen ja toimii eri tavalla kuin Microsoftin käyttöjärjestelmä.

Lue lisää Mikrobitin laajasta Linux-oppaasta.